એક સ્ત્રીએ સ્વસ્થ રહીને ઓફીસ અને ઘરની જવાબદારી સારી રીતે નિભાવવી પડે છે. મહિલાએ ઓફીસ અને પરિવારને એકસાથે સંભાળવુ પડતુ હોય છે. પરંતુ ખૂબ જ વ્યસ્ત કામકાજમાંથી મહિલાએ પોતાના માટે પણ થોડો સમય કાઢવો પડે છે. એ પણ ખાસ કરીને ત્યારે જ્યારે સ્ત્રી 30 ને પાર કરી દે છે. સ્ત્રી એક કામમાંથી બીજા કામમાં એટલી વ્યસ્ત હોય છે કે એના માટે સમય કાઢવો મુશ્કેલ થઇ જાય છે. આવા સમયે મહિલાઓ સ્વાસ્થ્યને નુક્સાન કરતી ખોટી આદતોને પાડી લે છે. મહિલાઓ કામમાં એ ભૂલી જાય છે કે જો તે પોતાના શરીર, પોતાના સ્વાસ્થ્યનું ધ્યાન નહી રાખે તો એને જે મહત્વપૂર્ણ ભાર ઉઠાવવાનો છે એ કઇ રીતે કરી શકશે. અને એટલા માટે જ એક સારુ અને સ્વસ્થ જીવન જીવવા માટે મહિલાઓએ પોતાના સ્વાસ્થ્ય માટે પૂરતુ ધ્યાન આપવુ જોઇએ. 30 વર્ષ બાદ મહિલાઓએ સમય સમય પર બોડી ચેક અપ કરાવવુ જોઇએ. પૂરતો પોષક આહાર અને નિયમિત વ્યાયામ માટે સમય કાઢવો જોઇએ. જ્યારે ખાવાની વાત આવે છે ત્યારે મહિલાઓએ ફાઇબર તત્વો વાળા ખોરાક લેવા જોઇએ. અને જેમાંથી વધુ પડતી કેલેરી મળે છે તેવા ખોરાક ખાવાનુ ઓછુ કરવુ જોઇએ. કારણ કે કેલેરીવાળો ખોરાક ખાવાથી વજન વધી શકે છે. અને 30 વર્ષની ઉંમરથી જ આ તમામ વસ્તુનું ધ્યાન રાખવુ જોઇએ કારણ કે આગળ જતા વજન વધતા ડાયાબિટીસ, સ્ટ્રોક, સ્તન કેંસર જેવી બીમારીઓ થઇ શકે છે.